title: Rozhodnutie Rady (EÚ) 2015/285 zo  17. februára 2015 o pozícii, ktorá sa má prijať v mene Európskej únie v Spoločnom výbore EHP zriadenom Dohodou o Európskom hospodárskom priestore, pokiaľ ide o nahradenie protokolu 4 k uvedenej dohode týkajúceho sa pravidiel pôvodu novým protokolom, ktorý je zosúladený s Regionálnym dohovorom o paneuro-stredomorských preferenčných pravidlách pôvodu

text:
               21.2.2015

               SK

               Úradný vestník Európskej únie

               L 50/13

         ROZHODNUTIE RADY (EÚ) 2015/285
   zo 17. februára 2015
   o pozícii, ktorá sa má prijať v mene Európskej únie v Spoločnom výbore EHP zriadenom Dohodou o Európskom hospodárskom priestore, pokiaľ ide o nahradenie protokolu 4 k uvedenej dohode týkajúceho sa pravidiel pôvodu novým protokolom, ktorý je zosúladený s Regionálnym dohovorom o paneuro-stredomorských preferenčných pravidlách pôvodu
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Protokol 4 k Dohode o Európskom hospodárskom priestore (2) (ďalej len „Dohoda o EHP“) sa týka pravidiel pôvodu.

               (2)

               Regionálnym dohovorom o paneuro-stredomorských preferenčných pravidlách pôvodu (3) (ďalej len „dohovor“) sa zavádzajú ustanovenia o pôvode tovaru, s ktorým sa obchoduje podľa príslušných dohôd uzatvorených medzi zmluvnými stranami.

               (3)

               EÚ, Nórsko a Lichtenštajnsko podpísali dohovor 15. júna 2011 a Island podpísal dohovor 30. júna 2011.

               (4)

               EÚ uložila svoju listinu o prijatí u depozitára dohovoru 26. marca 2012, Nórsko tak urobilo 9. novembra 2011, Island 12. marca 2012 a Lichtenštajnsko 28. novembra 2011. V dôsledku toho a na základe uplatnenia článku 10 ods. 3 dohovoru nadobudol dohovor platnosť vo vzťahu k EÚ a Islandu 1. mája 2012 a vo vzťahu k Nórsku a Lichtenštajnsku 1. januára 2012.

               (5)

               V článku 6 dohovoru sa stanovuje, že každá zmluvná strana prijme primerané opatrenia na zabezpečenie toho, aby sa uvedený dohovor účinne uplatňoval. V dôsledku toho by sa mal protokol 4 k Dohode o EHP týkajúci sa pravidiel pôvodu nahradiť novým protokolom, ktorý je zosúladený s dohovorom a v čo najväčšej miere naň odkazuje.

               (6)

               Pozícia Európskej únie v Spoločnom výbore EHP by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorá sa má prijať v mene Európskej únie v Spoločnom výbore EHP zriadenom Dohodou o Európskom hospodárskom priestore, pokiaľ ide o nahradenie protokolu 4 k uvedenej dohode týkajúceho sa pravidiel pôvodu novým protokolom, ktorý je zosúladený s Regionálnym dohovorom o paneuro-stredomorských preferenčných pravidlách pôvodu, je založená na návrhu rozhodnutia Spoločného výboru EHP pripojenom k tomuto rozhodnutiu.
   Zástupcovia Únie v Spoločnom výbore EHP môžu odsúhlasiť technické zmeny v návrhu rozhodnutia Spoločného výboru EHP bez ďalšieho rozhodnutia Rady.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 17. februára 2015

            Za Radu

            predseda

         J. REIRS

      (1)  Ú. v. ES L 305, 30.11.1994, s. 6.

      (2)  Ú. v. ES L 1, 3.1.1994, s. 3.

      (3)  Ú. v. EÚ L 54, 26.2.2013, s. 4.

      NÁVRH
      ROZHODNUTIE SPOLOČNÉHO VÝBORU EHP č. …/2015,
      ktorým sa nahrádza protokol 4 k Dohode o Európskom hospodárskom priestore týkajúci sa pravidiel pôvodu novým protokolom, ktorý je zosúladený s Regionálnym dohovorom o paneuro-stredomorských preferenčných pravidlách pôvodu
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
      keďže:

                  (1)

                  Článok 9 Dohody o EHP odkazuje na protokol 4, ktorý stanovuje pravidlá pôvodu a kumuláciu pôvodu medzi Úniou, Švajčiarskom (vrátane Lichtenštajnska), Islandom, Nórskom, Tureckom, Faerskými ostrovmi a účastníkmi barcelonského procesu (1).

                  (2)

                  Regionálnym dohovorom o paneuro-stredomorských preferenčných pravidlách pôvodu (2) (ďalej len „dohovor“) sa zavádzajú ustanovenia o pôvode tovaru, s ktorým sa obchoduje podľa príslušných dohôd uzatvorených medzi zmluvnými stranami.

                  (3)

                  EÚ, Nórsko a Lichtenštajnsko podpísali dohovor 15. júna 2011 a Island podpísal dohovor 30. júna 2011.

                  (4)

                  EÚ uložila svoju listinu o prijatí u depozitára dohovoru 26. marca 2012, Nórsko tak urobilo 9. novembra 2011, Island 12. marca 2012 a Lichtenštajnsko 28. novembra 2011. V dôsledku toho a na základe uplatnenia článku 10 ods. 3 dohovoru nadobudol dohovor platnosť vo vzťahu k EÚ a Islandu 1. mája 2012 a vo vzťahu k Nórsku a Lichtenštajnsku 1. januára 2012.

                  (5)

                  Dohovor zahŕňa účastníkov procesu stabilizácie a pridruženia v paneuro-stredomorskej zóne kumulácie pôvodu.

                  (6)

                  V prípade, že sa prechod k dohovoru neuskutočňuje súčasne pre všetky zmluvné strany v rámci paneuro-stredomorskej zóny kumulácie, nemalo by to viesť k menej priaznivej situácii, než by tomu bolo podľa predchádzajúcej verzie protokolu 4.

                  (7)

                  V článku 6 dohovoru sa stanovuje, že každá zmluvná strana prijme primerané opatrenia na zabezpečenie toho, aby sa tento dohovor účinne uplatňoval. V dôsledku toho by sa v rámci dohody mal protokol 4 týkajúci sa pravidiel pôvodu nahradiť novým protokolom, ktorý je zosúladený s dohovorom.

                  (8)

                  Rozhodnutie Spoločného výboru EHP č. …/2015, ktorým sa mení protokol 4 (o pravidlách pôvodu) k Dohode o EHP (3)
                      (4) stanovuje prechodné pravidlá pre Chorvátsko, pokiaľ ide o uplatňovanie pravidiel pôvodu stanovených v protokole 4. Uvedené pravidlá by sa mali uplatňovať do 1. januára 2017,

            PRIJAL TOTO ROZHODNUTIE:
      Článok 1
      1.   Protokol 4 k Dohode o EHP sa nahrádza znením uvedeným v prílohe k tomuto rozhodnutiu.
      2.   Bez ohľadu na odsek 1 tohto článku sa článok 41 protokolu 4 v znení rozhodnutia Spoločného výboru EHP č. …/2015 (5) naďalej uplatňuje do 1. januára 2017.
      Článok 2
      Toto rozhodnutie nadobúda účinnosť dňom nasledujúcim po jeho prijatí pod podmienkou, že Spoločnému výboru EHP boli doručené všetky oznámenia podľa článku 103 ods. 1 Dohody o EHP (6).
      Uplatňuje sa od ….
      Článok 3
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V Bruseli

               Za Spoločný výbor EHP

               predseda

               tajomníci

               Spoločného výboru EHP

         (1)  Alžírsko, Egypt, Izrael, Jordánsko, Libanon, Maroko, Palestína, Sýria a Tunisko.

         (2)  Ú. v. EÚ L 54, 26.2.2013, s. 4.

         (3)  Rozhodnutie Spoločného výboru EHP č. …/2015 z …, ktorým sa mení protokol 4 (o pravidlách pôvodu) k Dohode o EHP (Ú. v. EÚ …).

         (4)  Ú. v.: vložte prosím do textu číslo rozhodnutia Spoločného výboru EHP nachádzajúceho sa v prílohe dokumentu st 16970/14 a doplňte predchádzajúcu poznámku pod čiarou.

         (5)  Ú. v.: vložte prosím do textu číslo rozhodnutia Spoločného výboru EHP nachádzajúceho sa v prílohe dokumentu st 16970/14.

         (6)  [Ústavné požiadavky neboli oznámené.] [Ústavné požiadavky boli oznámené.]

         PRÍLOHA
         k rozhodnutiu Spoločného výboru EHP č.
         „
               PROTOKOL 4

                  o pravidlách pôvodu

                  OBSAH

               HLAVA I

                  VŠEOBECNÉ USTANOVENIA

                           Článok 1

                        Vymedzenie pojmov

                     HLAVA II

                  VYMEDZENIE POJMU ‚PÔVODNÉ VÝROBKY‘

                           Článok 2

                        Všeobecné požiadavky

                           Článok 3

                        Diagonálna kumulácia pôvodu

                           Článok 4

                        Úplne získané výrobky

                           Článok 5

                        Dostatočne opracované alebo spracované výrobky

                           Článok 6

                        Nedostatočné opracovanie alebo spracovanie

                           Článok 7

                        Určujúca jednotka

                           Článok 8

                        Príslušenstvo, náhradné dielce a náradie

                           Článok 9

                        Súpravy

                           Článok 10

                        Neutrálne prvky

                     HLAVA III

                  TERITORIÁLNE POŽIADAVKY

                           Článok 11

                        Zásada teritoriality

                           Článok 12

                        Priama doprava

                           Článok 13

                        Výstavy

                     HLAVA IV

                  VRÁTENIE CLA ALEBO OSLOBODENIE OD CLA

                           Článok 14

                        Zákaz vrátenia cla alebo oslobodenia od cla

                     HLAVA V

                  DÔKAZ O PÔVODE

                           Článok 15

                        Všeobecné požiadavky

                           Článok 16

                        Postup pri vydávaní sprievodného osvedčenia EUR.1 alebo EUR-MED

                           Článok 17

                        Sprievodné osvedčenia EUR.1 alebo EUR-MED vydané dodatočne

                           Článok 18

                        Vydávanie duplikátu sprievodného osvedčenia EUR.1 alebo EUR-MED

                           Článok 19

                        Vydávanie sprievodných osvedčení EUR.1 alebo EUR-MED na základe skôr vydaného alebo vystaveného dôkazu o pôvode

                           Článok 20

                        Oddelené účtovníctvo

                           Článok 21

                        Podmienky na vyhotovenie vyhlásenia o pôvode alebo vyhlásenia o pôvode EUR-MED

                           Článok 22

                        Schválený vývozca

                           Článok 23

                        Platnosť dôkazu o pôvode

                           Článok 24

                        Predkladanie dôkazu o pôvode

                           Článok 25

                        Dovoz po častiach

                           Článok 26

                        Oslobodenie od dôkazu o pôvode

                           Článok 27

                        Vyhlásenie dodávateľa

                           Článok 28

                        Podporné doklady

                           Článok 29

                        Uchovávanie dôkazu o pôvode, vyhlásenia dodávateľa a podporných dokladov

                           Článok 30

                        Nezrovnalosti a formálne chyby

                           Článok 31

                        Sumy vyjadrené v eurách

                     HLAVA VI

                  ÚPRAVA ADMINISTRATÍVNEJ SPOLUPRÁCE

                           článok 32

                        Administratívna spolupráca

                           Článok 33

                        Overovanie dôkazov o pôvode

                           Článok 34

                        Overovanie vyhlásení dodávateľa

                           Článok 35

                        Riešenie sporov

                           Článok 36

                        Sankcie

                           Článok 37

                        Slobodné pásma

                     HLAVA VII

                  CEUTA A MELILLA

                           Článok 38

                        Uplatňovanie protokolu

                           Článok 39

                        Osobitné podmienky

                  ZOZNAM PRÍLOH

                           Príloha I

                        Úvodné poznámky k zoznamu v prílohe II

                           Príloha II

                        Zoznam operácií opracovania alebo spracovania, ktoré je potrebné vykonať na nepôvodných materiáloch, aby vyrobený výrobok získal status pôvodu

                           Príloha IIIa:

                        Vzory sprievodného osvedčenia EUR.1 a žiadosti o sprievodné osvedčenie EUR.1

                           Príloha IIIb:

                        Vzory sprievodného osvedčenia EUR-MED a žiadosti o sprievodné osvedčenie EUR-MED

                           Príloha IVa:

                        Text vyhlásenia o pôvode

                           Príloha IVb:

                        Text vyhlásenia o pôvode EUR-MED

                           Príloha V:

                        Vzor vyhlásenia dodávateľa

                           Príloha VI:

                        Vzor dlhodobého vyhlásenia dodávateľa

                     SPOLOČNÉ VYHLÁSENIA
               Spoločné vyhlásenie týkajúce sa prijímania dôkazov o pôvode vydaných v rámci dohôd uvedených v článku 3 protokolu 4 pre výrobky s pôvodom v Európskej únii, na Islande alebo v Nórsku
               Spoločné vyhlásenie týkajúce sa Andorrského kniežatstva
               Spoločné vyhlásenie týkajúce sa Sanmarínskej republiky
               Spoločné vyhlásenie týkajúce sa odstúpenia zmluvnej strany od Regionálneho dohovoru o paneuro-stredomorských preferenčných pravidlách pôvodu
               HLAVA I

                  VŠEOBECNÉ USTANOVENIA

               Článok 1
               Vymedzenie pojmov
               Na účely tohto protokolu:

                           a)

                           ‚výroba‘ je každý druh opracovania alebo spracovania vrátane montáže alebo špecifických pracovných postupov;

                           b)

                           ‚materiál‘ sú prímesi, suroviny, súčasti alebo časti a pod. použité pri výrobe výrobku;

                           c)

                           ‚výrobok‘ je vyrábaný výrobok, aj keď je určený na neskoršie použitie pri ďalšej výrobnej operácii;

                           d)

                           ‚tovar‘ je materiál aj výrobky;

                           e)

                           ‚colná hodnota‘ je hodnota určená v súlade s Dohodou o vykonávaní článku VII Všeobecnej dohody o clách a obchode z roku 1994 (Dohoda WTO o colnej hodnote);

                           f)

                           ‚cena zo závodu‘ je cena zaplatená za výrobok zo závodu výrobcovi v EHP, v ktorej podniku sa vykonalo posledné opracovanie alebo spracovanie, ak cena zahŕňa hodnotu všetkého použitého materiálu zníženú o všetky vnútroštátne dane, ktoré sa vrátia alebo sa môžu vrátiť, ak sa získaný výrobok vyváža;

                           g)

                           ‚hodnota materiálov‘ je colná hodnota použitých nepôvodných materiálov v čase dovozu alebo ak táto hodnota nie je známa a nemožno ju zistiť, prvá zistiteľná cena zaplatená za tieto materiály v EHP;

                           h)

                           ‚hodnota pôvodných materiálov‘ je hodnota takýchto materiálov podľa vymedzenia v písmene g) uplatňovaná mutatis mutandis;

                           i)

                           ‚pridaná hodnota‘ je cena zo závodu znížená o colnú hodnotu všetkých použitých materiálov s pôvodom v iných krajinách uvedených v článku 3, s ktorými je možné uplatniť kumuláciu, alebo ak nie je známa colná hodnota, alebo ju nemožno zistiť, prvá zistiteľná cena zaplatená za materiály v EHP;

                           j)

                           ‚kapitoly‘ a ‚položky‘ sú kapitoly a položky (štvormiestne kódy) používané v nomenklatúre, ktorá tvorí Harmonizovaný systém opisu a číselného označovania tovaru, ktorý sa v tomto protokole označuje ako ‚harmonizovaný systém‘ alebo ‚HS‘;

                           k)

                           ‚zatriedený‘ znamená zatriedenie produktu alebo materiálu do určitej položky;

                           l)

                           ‚zásielka‘ sú výrobky, ktoré buď súčasne zasiela jeden vývozca tomu istému príjemcovi, alebo sa na ne vzťahuje jednotný prepravný doklad, ktorý slúži na ich zaslanie od vývozcu k príjemcovi, alebo ak taký doklad neexistuje, jedna faktúra;

                           m)

                           ‚územia‘ zahŕňajú aj teritoriálne vody.

                     HLAVA II

                  VYMEDZENIE POJMU ‚PÔVODNÉ VÝROBKY‘

               Článok 2
               Všeobecné požiadavky
               1.   Na účely vykonávania dohody sa za výrobky s pôvodom v EHP považujú:

                           a)

                           výrobky úplne získané v EHP v zmysle článku 4;

                           b)

                           výrobky získané v EHP, zahŕňajúce materiály, ktoré tam neboli úplne získané, pod podmienkou, že tieto materiály boli dostatočne opracované alebo spracované v EHP v zmysle článku 5.

                     Na tento účel sa územia zmluvných strán, na ktoré sa vzťahuje táto dohoda, považujú za jednotné územie.
               2.   Bez ohľadu odsek 1 je územie Lichtenštajnského kniežatstva vylúčené z územia EHP na účely určovania pôvodu výrobkov uvedených v tabuľkách I a II protokolu 3 a tieto výrobky sa považujú za výrobky s pôvodom v EHP iba vtedy, ak boli úplne získané alebo dostatočne opracované či spracované na území ostatných zmluvných strán.
               Článok 3
               Diagonálna kumulácia pôvodu
               1.   Bez toho, aby boli dotknuté ustanovenia článku 2, výrobky sa považujú za výrobky s pôvodom v EHP, ak tam boli získané a obsahujú materiály s pôvodom vo Švajčiarsku (vrátane Lichtenštajnska) (1), na Islande, v Nórsku, na Faerských ostrovoch, v Turecku, Európskej únii alebo v ktoromkoľvek účastníkovi stabilizačného a asociačného procesu Európskej únie (2) za predpokladu, že opracovanie alebo spracovanie uskutočnené v EHP presahuje rámec operácií uvedených v článku 6.Nie je nutné, aby tieto materiály boli podrobené dostatočnému opracovaniu alebo spracovaniu.
               2.   Bez toho, aby boli dotknuté ustanovenia článku 2, sa výrobky považujú za výrobky s pôvodom v EHP, ak tam boli získané a obsahujú materiály s pôvodom v ktorejkoľvek krajine, ktorá je členom euro-stredozemského partnerstva na základe Barcelonskej deklarácie prijatej na euro-stredozemskej konferencii, ktorá sa konala 27. a 28. novembra 1995, okrem Turecka (3), za predpokladu, že opracovanie alebo spracovanie vykonané v EHP presahuje operácie uvedené v článku 6.Nie je nutné, aby tieto materiály boli podrobené dostatočnému opracovaniu alebo spracovaniu.
               3.   Ak opracovanie alebo spracovanie vykonané v EHP nepresahuje operácie uvedené v článku 6, získaný výrobok sa považuje za výrobok s pôvodom v EHP iba vtedy, ak hodnota tam pridaná je vyššia ako hodnota použitých materiálov s pôvodom v ktorejkoľvek z ostatných krajín uvedených v odsekoch 1 a 2. Ak tomu tak nie je, získaný výrobok sa považuje za pôvodný v tej krajine, ktorej pôvodné materiály použité vo výrobe v EHP predstavujú najvyššiu hodnotu.
               4.   Výrobky s pôvodom v niektorej z krajín uvedených v odsekoch 1 a 2, ktoré nie sú podrobené žiadnemu opracovaniu alebo spracovaniu v EHP, zachovávajú svoj pôvod, ak sú vyvezené do niektorej z uvedených krajín.
               5.   Kumulácia stanovená v tomto článku sa môže uplatniť, len ak:

                           a)

                           podľa článku XXIV Všeobecnej dohody o clách a obchode (GATT) sa preferenčné obchodné dohody môžu uplatňovať medzi krajinami, ktoré sú zapojené do získavania statusu pôvodu, a krajinou určenia;

                           b)

                           materiály a výrobky získali status pôvodu na základe uplatnenia pravidiel pôvodu, ktoré sa zhodujú s pravidlami obsiahnutými v tomto protokole,
                           a

                           c)

                           oznámenia o splnení potrebných požiadaviek na uplatnenie kumulácie sa uverejnili v Úradnom vestníku Európskej únie (séria C) a v ostatných zmluvných stranách podľa ich vlastných postupov.

                     Kumulácia upravená týmto článkom sa uplatňuje odo dňa uvedeného v oznámení uverejnenom v Úradnom vestníku Európskej únie (séria C).
               Európska únia poskytne ostatným zmluvným stranám prostredníctvom Európskej komisie podrobnosti o dohodách a im zodpovedajúcich pravidlách pôvodu vrátane ich dátumov nadobudnutia platnosti, ktoré sa uplatňujú s ostatnými krajinami uvedenými v odsekoch 1 a 2.
               Článok 4
               Úplne získané výrobky
               1.   Za úplne získané v EHP sa považujú:

                           a)

                           nerastné produkty tam vyťažené z pôdy alebo morského dna;

                           b)

                           rastlinné produkty tam zozbierané;

                           c)

                           živé zvieratá tam narodené a chované;

                           d)

                           výrobky zo živých zvierat tam chovaných;

                           e)

                           výrobky tam získané lovom alebo rybolovom;

                           f)

                           produkty morského rybolovu alebo iné produkty získané z mora, ulovené plavidlami zmluvných strán mimo ich teritoriálnych vôd;

                           g)

                           výrobky spracované na palube ich rybárskych spracovateľských lodí výhradne z produktov uvedených v písmene f);

                           h)

                           použité predmety tam zozbierané, vhodné len na opätovné získanie surovín, vrátane použitých pneumatík vhodných iba na protektorovanie alebo na použitie ako odpad;

                           i)

                           odpad a zvyšky pochádzajúce z výrobných operácií tam uskutočnených;

                           j)

                           produkty vyťažené z morského dna alebo morského podložia ležiaceho mimo ich teritoriálnych vôd za predpokladu, že majú výlučné právo využívať toto morské dno alebo morské podložie;

                           k)

                           tovar tam vyrobený výlučne z produktov uvedených v písmenách a) až j).

                     2.   Pojmy ‚ich plavidlá‘ a ‚ich rybárske spracovateľské lode‘ v odseku 1 písm. f) a g) sa vzťahujú len na plavidlá a spracovateľské lode:

                           a)

                           ktoré sú zaregistrované alebo prihlásené v členskom štáte Európskej únie alebo v štáte EZVO;

                           b)

                           ktoré sa plavia pod vlajkou členského štátu Európskej únie alebo štátu EZVO;

                           c)

                           ktoré najmenej z 50 % vlastnia štátni príslušníci členského štátu Európskej únie alebo štátu EZVO, alebo spoločnosť s ústredím v jednom z týchto štátov, ktorej konateľ alebo konatelia, predseda predstavenstva alebo predseda dozornej rady a väčšina členov týchto orgánov sú štátni príslušníci členského štátu Európskej únie alebo štátu EZVO, a navyše v akciovej spoločnosti alebo spoločnosti s ručením obmedzeným najmenej polovica základného imania patrí týmto štátom, verejným orgánom alebo štátnym príslušníkom uvedených štátov;

                           d)

                           ktorých kapitán a dôstojníci sú štátnymi príslušníkmi členského štátu Európskej únie alebo štátu EZVO
                           a

                           e)

                           ktorých posádky tvoria aspoň zo 75 % štátni príslušníci členského štátu Európskej únie alebo štátu EZVO.

                     Článok 5
               Dostatočne opracované alebo spracované výrobky
               1.   Na účely článku 2 sa výrobky, ktoré nie sú úplne získané, považujú za dostatočne opracované alebo spracované, ak sú splnené podmienky uvedené v zozname prílohy II.
               Uvedené podmienky stanovujú pre všetky výrobky, na ktoré sa vzťahuje dohoda, aké opracovanie a spracovanie sa musí uskutočniť na nepôvodných materiáloch použitých pri výrobe, a uplatňujú sa len v súvislosti s týmito materiálmi. Z toho vyplýva, že ak sa výrobok, ktorý získal status pôvodu na základe splnenia podmienok stanovených v zozname, použije pri výrobe iného výrobku, podmienky uplatniteľné na výrobok, v ktorom je výrobok použitý, sa naň nevzťahujú a nezohľadňujú sa ani nepôvodné materiály použité pri jeho výrobe.
               2.   Bez ohľadu na odsek 1 sa nepôvodné materiály, ktoré by sa podľa podmienok uvedených v zozname v prílohe II nemali na výrobu výrobkov použiť, môžu napriek tomu použiť za predpokladu, že:

                           a)

                           ich celková hodnota nepresahuje 10 % ceny výrobku zo závodu;

                           b)

                           žiadne percentuálne vyjadrenie najvyššej hodnoty nepôvodných materiálov uvedené v zozname sa neprekročilo podľa tohto odseku.

                     Tento odsek sa neuplatňuje na výrobky patriace do kapitol 50 až 63 harmonizovaného systému.
               3.   Odseky 1 a 2 sa uplatňujú s výhradou ustanovení článku 6.
               Článok 6
               Nedostatočné opracovanie alebo spracovanie
               1.   Bez toho, aby bol dotknutý odsek 2, sa za nedostatočné opracovanie alebo spracovanie na udelenie statusu pôvodných výrobkov bez ohľadu na to, či sú splnené požiadavky článku 5, považujú tieto operácie:

                           a)

                           konzervačné operácie, ktoré majú zabezpečiť, aby výrobky zostali v dobrom stave počas prepravy a skladovania;

                           b)

                           delenie a zostavovanie zásielok;

                           c)

                           umývanie, čistenie, odstraňovanie prachu, hrdze, oleja, náteru alebo iných nánosov;

                           d)

                           žehlenie alebo lisovanie textílií;

                           e)

                           jednoduché operácie súvisiace s natieraním a leštením;

                           f)

                           lúpanie, čiastočné alebo úplné bielenie, leštenie a glazúrovanie obilnín a ryže;

                           g)

                           operácie súvisiace s farbením cukru alebo formovaním kociek;

                           h)

                           šúpanie, odkôstkovanie alebo lúskanie ovocia, orechov a zeleniny;

                           i)

                           ostrenie, jednoduché brúsenie alebo jednoduché rezanie;

                           j)

                           osievanie, prečisťovanie, triedenie, klasifikácia, porovnávanie, združovanie (vrátane zostavovania súprav);

                           k)

                           jednoduché plnenie do fliaš, plechoviek, baniek, vriec, debien, škatúľ, pripevňovanie na kartóny alebo dosky a všetky ostatné jednoduché baliarenské operácie;

                           l)

                           pripevňovanie alebo tlač značiek, nálepiek, log a podobných rozlišovacích znakov na výrobky alebo ich obaly;

                           m)

                           jednoduché miešanie výrobkov, aj rôzneho druhu;

                           n)

                           miešanie cukru s iným materiálom;

                           o)

                           jednoduché skladanie častí výrobku s cieľom vytvoriť kompletný výrobok alebo rozloženie výrobkov na časti;

                           p)

                           kombinácia dvoch alebo viacerých operácií uvedených v písmenách a) až o);

                           q)

                           zabitie zvierat.

                     2.   Všetky operácie vykonané na danom výrobku v EHP sa posudzujú spolu pri určovaní toho, či sa uskutočnené opracovanie alebo spracovanie výrobku považuje za nedostatočné podľa odseku 1.
               Článok 7
               Určujúca jednotka
               1.   Určujúcou jednotkou na uplatnenie ustanovení tohto protokolu je konkrétny výrobok, ktorý sa považuje za základnú jednotku pri určovaní zatriedenia podľa nomenklatúry harmonizovaného systému.
               Z toho vyplýva, že:

                           a)

                           ak je výrobok skladajúci sa zo súpravy alebo zostavy predmetov zatriedený podľa pravidiel harmonizovaného systému do jednej položky, určujúcu jednotku tvorí celok;

                           b)

                           ak sa zásielka skladá z niekoľkých rovnakých výrobkov zatriedených do rovnakej položky harmonizovaného systému, musí sa pri uplatnení ustanovení tohto protokolu posúdiť každý výrobok jednotlivo.

                     2.   Ak je podľa všeobecného pravidla 5 harmonizovaného systému zatriedený spolu s výrobkom aj obal, potom je zahrnutý aj na účely určenia pôvodu.
               Článok 8
               Príslušenstvo, náhradné dielce a náradie
               Príslušenstvo, náhradné dielce a náradie odoslané so zariadením, strojom, prístrojom alebo vozidlom, ktoré sú súčasťou bežného vybavenia a zahrnuté v ich cene alebo ktoré nie sú osobitne fakturované, sa považujú za celok s takýmto zariadením, strojom, prístrojom alebo vozidlom.
               Článok 9
               Súpravy
               Súpravy podľa vymedzenia vo všeobecnom pravidle 3 harmonizovaného systému sa považujú za pôvodné, ak sú pôvodné všetky ich časti. Ak sa však súprava skladá z pôvodných a nepôvodných výrobkov, súprava ako celok sa považuje za pôvodnú, ak hodnota nepôvodných výrobkov nepresahuje 15 % ceny súpravy zo závodu.
               Článok 10
               Neutrálne prvky
               Pri určovaní pôvodu výrobku nie je potrebné určiť pôvod nasledujúcich prvkov, ktoré sa môžu použiť na jeho výrobu:

                           a)

                           energia a palivo;

                           b)

                           zariadenia a vybavenie;

                           c)

                           stroje a nástroje;

                           d)

                           tovar, ktorý nie je alebo nemá byť súčasťou konečného zloženia výrobku.

                     HLAVA III

                  TERITORIÁLNE POŽIADAVKY

               Článok 11
               Zásada teritoriality
               1.   Podmienky na získanie statusu pôvodu stanovené v hlave II sa musia v EHP spĺňať po celý čas bez prerušenia s výnimkou ustanovení článku 3 a odseku 3 tohto článku.
               2.   Okrem prípadov upravených článkom 3, ak sa pôvodný tovar vyvezený z EHP do inej krajiny vracia späť, musí sa považovať za nepôvodný, ak nie je možné colným orgánom uspokojivo preukázať, že:

                           a)

                           tovar, ktorý sa vracia späť, je totožný s vyvezeným
                           a

                           b)

                           nevykonala sa na ňom iná operácia ako operácia nevyhnutná na jeho uchovanie v dobrom stave v danej krajine alebo počas vývozu.

                     3.   Na získanie statusu pôvodu podľa podmienok uvedených v hlave II nemá vplyv opracovanie ani spracovanie vykonané mimo EHP na materiáloch vyvezených z EHP a následne tam späť dovezených za predpokladu, že:

                           a)

                           dotknuté materiály sú úplne získané v EHP alebo sa na nich pred ich vývozom vykonalo opracovanie alebo spracovanie nad rámec operácií uvedených v článku 6
                           a

                           b)

                           je možné colným orgánom uspokojivo preukázať, že:

                                       i)

                                       tovar dovezený späť bol získaný opracovaním alebo spracovaním vyvezených materiálov
                                       a

                                       ii)

                                       celková pridaná hodnota získaná mimo EHP uplatnením ustanovení tohto článku nepresahuje 10 % ceny zo závodu konečného výrobku, na ktorý sa status pôvodu požaduje.

                     4.   Na účely odseku 3 sa podmienky na získanie statusu pôvodu stanovené v hlave II nevzťahujú na opracovanie alebo spracovanie vykonané mimo EHP. Ak však pravidlo v zozname prílohy II stanovuje najvyššiu hodnotu všetkých použitých nepôvodných materiálov pri určení statusu pôvodu finálneho výrobku, celková hodnota nepôvodných materiálov použitých na území príslušnej strany spolu s celkovou pridanou hodnotou získanou mimo EHP podľa ustanovení tohto článku nesmie presiahnuť uvedené percento.
               5.   Na účely uplatňovania ustanovení odsekov 3 a 4 sa ‚celkovou pridanou hodnotou‘ rozumejú všetky náklady vzniknuté mimo EHP vrátane hodnoty tam použitých materiálov.
               6.   Ustanovenia odsekov 3 a 4 sa neuplatňujú na výrobky, ktoré nespĺňajú podmienky stanovené v zozname prílohy II alebo ktoré sa môžu považovať za dostatočne opracované alebo spracované, alebo spracované len uplatnením všeobecnej tolerancie uvedenej v článku 5 ods. 2
               7.   Ustanovenia odsekov 3 a 4 sa neuplatňujú na výrobky kapitoly 50 až 63 harmonizovaného systému.
               8.   Opracovanie alebo spracovanie podľa tohto článku, vykonané mimo EHP, sa musí vykonať v režime pasívneho zušľachťovacieho styku alebo podľa podobného postupu.
               Článok 12
               Priama doprava
               1.   Preferenčné zaobchádzanie stanovené dohodou sa vzťahuje len na výrobky, ktoré spĺňajú požiadavky tohto protokolu a ktoré sa prepravujú priamo v rámci EHP alebo cez územia iných krajín uvedených v článku 3, s ktorými sa dá uplatniť kumulácia. Výrobky, ktoré tvoria jedinú zásielku, sa však môžu prepravovať cez iné územia, s prekládkou alebo dočasným skladovaním na týchto územiach, ak si to vyžadujú okolnosti, ak zostanú pod dohľadom colných orgánov v krajine tranzitu alebo skladovania a nepodrobia sa iným operáciám, než je vyloženie, opätovné naloženie alebo akákoľvek operácia, ktorej cieľom je uchovať ich v dobrom stave.
               Pôvodné výrobky sa môžu prepravovať potrubím cez iné územie, ako je územie EHP.
               2.   Colným orgánom dovážajúcej krajiny treba preukázať, že boli splnené podmienky ustanovené v odseku 1, a to vo forme:

                           a)

                           jednotného prepravného dokladu, ktorý sa vzťahuje na prepravu z vyvážajúcej krajiny cez krajinu tranzitu, alebo

                           b)

                           osvedčenia vydaného colnými orgánmi krajiny tranzitu:

                                       i)

                                       ktoré obsahuje presný opis výrobkov;

                                       ii)

                                       ktoré uvádza dátumy vyloženia a opätovného naloženia výrobkov, prípadne názvy lodí alebo iných použitých dopravných prostriedkov
                                       a

                                       iii)

                                       potvrdzuje podmienky, za akých sa výrobky nachádzali v krajine tranzitu, alebo

                           c)

                           iných preukazných dokladov, ak nie je možné predložiť doklady uvedené v predchádzajúcich písmenách.

                     Článok 13
               Výstavy
               1.   Na pôvodné výrobky zaslané na výstavu do inej krajiny, ako sú krajiny uvedené v článku 3, s ktorými sa uplatňuje kumulácia, a po výstave predané na dovoz do EHP, sa pri ich dovoze vzťahujú výhody na základe ustanovení dohody za predpokladu, že sa colným orgánom uspokojivo preukáže, že:

                           a)

                           vývozca zaslal tieto výrobky z niektorej zo zmluvných strán do krajiny, v ktorej sa koná výstava, a vystavoval ich tam;

                           b)

                           vývozca tieto výrobky predal alebo iným spôsobom prenechal osobe v inej zmluvnej strane;

                           c)

                           výrobky boli zaslané počas výstavy alebo ihneď po nej v tom istom stave, v akom boli odoslané na výstavu
                           a

                           d)

                           výrobky neboli od zaslania na výstavu použité na žiadny iný účel než na ich predvedenie na výstave.

                     2.   Dôkaz o pôvode sa vydá alebo vyhotoví v súlade s ustanoveniami hlavy V a predloží colným orgánom dovážajúcej krajiny bežným spôsobom. Uvádza sa v ňom názov a adresa výstavy. V prípade potreby sa môžu požadovať dodatočné doklady preukazujúce podmienky, za akých boli výrobky vystavované.
               3.   Odsek 1 sa vzťahuje na každú obchodnú, priemyselnú, poľnohospodársku alebo remeselnú výstavu, veľtrh alebo podobné verejné výstavy, ktoré nie sú organizované na súkromné účely v obchodoch ani v podnikateľských priestoroch na účely predaja zahraničných výrobkov a počas ktorých výrobky zostávajú pod colným dohľadom.
               HLAVA IV

                  VRÁTENIE CLA ALEBO OSLOBODENIE OD CLA

               Článok 14
               Zákaz vrátenia cla alebo oslobodenia od cla
               1.   Nepôvodné materiály použité na výrobu výrobkov s pôvodom v EHP alebo v jednej z krajín uvedených v článku 3, na ktoré je vydaný alebo vystavený dôkaz o pôvode podľa ustanovení hlavy V, nepodliehajú v žiadnej zo zmluvných strán vráteniu cla ani oslobodeniu od cla akéhokoľvek druhu.
               2.   Zákaz uvedený v odseku 1 sa vzťahuje na všetky opatrenia týkajúce sa čiastočného alebo úplného vrátenia, oslobodenia alebo neuhradenia cla alebo platieb s rovnocenným účinkom, uplatňované v ktorejkoľvek zo zmluvných strán, na materiály použité na výrobu, ak sa takéto vrátenie, oslobodenie alebo neuhradenie uplatňuje výslovne alebo fakticky v prípade, ak sú výrobky získané z týchto materiálov vyvážané a nie sú určené na domáce použitie.
               3.   Vývozca výrobkov, na ktoré sa vzťahuje dôkaz o pôvode, je povinný predložiť kedykoľvek na žiadosť colných orgánov všetky príslušné doklady, ktoré preukazujú, že za nepôvodné materiály použité pri výrobe príslušných výrobkov nebolo clo vrátené a že všetky clá alebo platby s rovnocenným účinkom, ktoré sa vzťahujú na takéto materiály, boli skutočne zaplatené.
               4.   Ustanovenia odsekov 1 až 3 sa vzťahujú rovnako na obaly v zmysle článku 7 ods. 2, príslušenstvo, náhradné dielce a náradie v zmysle článku 8 a na výrobky v súpravách v zmysle článku 9, ak sú nepôvodné.
               5.   Ustanovenia odsekov 1 až 4 sa vzťahujú výlučne na materiály, na ktoré sa vzťahuje dohoda. Okrem toho tieto ustanovenia nevylučujú použitie systému vývozných náhrad pre poľnohospodárske výrobky, ak sa uplatňujú pri vývoze v súlade s ustanoveniami dohody.
               HLAVA V

                  DÔKAZ O PÔVODE

               Článok 15
               Všeobecné požiadavky
               1.   Pôvodné výrobky majú pri dovoze do jednej zo zmluvných strán nárok na uplatnenie výhod podľa ustanovení dohody po predložení jedného z týchto dôkazov o pôvode:

                           a)

                           sprievodné osvedčenie EUR.1, ktorého vzor sa nachádza v prílohe IIIa;

                           b)

                           sprievodné osvedčenie EUR-MED, ktorého vzor sa nachádza v prílohe IIIb;

                           c)

                           v prípadoch uvedených v článku 21 ods. 1 vyhlásenie (ďalej len ‚vyhlásenie o pôvode‘ alebo ‚vyhlásenie o pôvode EUR-MED‘) vystavené vývozcom na faktúre, dodacom liste alebo akomkoľvek inom obchodnom doklade s dostatočne podrobným opisom príslušných výrobkov, tak aby ich bolo možné identifikovať; text vyhlásení o pôvode je uvedený v prílohách IVa a IVb.

                     2.   Bez ohľadu na odsek 1 na pôvodné výrobky v zmysle tohto protokolu sa v prípadoch uvedených v článku 26 vzťahujú výhody podľa ustanovení dohody bez povinnosti predložiť ktorýkoľvek z dôkazov o pôvode uvedených v odseku 1.
               Článok 16
               Postup pri vydávaní sprievodného osvedčenia EUR.1 alebo EUR-MED
               1.   Sprievodné osvedčenie EUR.1 alebo EUR-MED vydávajú colné orgány vyvážajúcej krajiny na základe písomnej žiadosti podanej vývozcom alebo zástupcom, ktorého na tento úkon splnomocnil vývozca na vlastnú zodpovednosť.
               2.   Na tento účel vývozca alebo jeho splnomocnený zástupca vyplní sprievodné osvedčenie EUR.1 alebo EUR-MED a tlačivo žiadosti, ktorých vzory sú uvedené v prílohách IIIa a IIIb. Tieto tlačivá sa musia vyplniť v jednom z jazykov, v ktorých je vyhotovená dohoda, a v súlade s vnútroštátnymi právnymi predpismi vyvážajúcej krajiny. Ak sa tlačivá vypĺňajú ručne, musí sa použiť atramentové pero a písať paličkovým písmom. Opis výrobkov sa uvedie v určenej kolónke takým spôsobom, aby nezostali prázdne riadky. Ak sa celá táto kolónka nevyplní, posledný riadok opisu sa podčiarkne vodorovnou čiarou a zostávajúci priestor sa prečiarkne.
               3.   Vývozca žiadajúci o vydanie sprievodného osvedčenia EUR.1 alebo EUR-MED je povinný kedykoľvek na požiadanie colných orgánov vyvážajúcej krajiny, v ktorej sa sprievodné osvedčenie EUR.1 alebo EUR-MED vydáva, predložiť všetky potrebné doklady preukazujúce pôvod príslušných výrobkov, ako aj splnenie ostatných požiadaviek tohto protokolu.
               4.   Bez toho, aby bol dotknutý odsek 5, sprievodné osvedčenie EUR.1 vydávajú colné orgány zmluvnej strany v týchto prípadoch:

                           —

                           ak príslušné výrobky možno považovať za výrobky s pôvodom v EHP alebo v jednej z krajín uvedených v článku 3 ods. 1, s ktorými sa uplatňuje kumulácia, bez uplatnenia kumulácie s materiálmi s pôvodom v jednej z krajín uvedených v článku 3 ods. 2, a sú splnené ostatné požiadavky tohto protokolu;

                           —

                           ak príslušné výrobky možno považovať za výrobky s pôvodom v jednej z krajín uvedených v článku 3 ods. 2, s ktorými sa uplatňuje kumulácia, bez uplatnenia kumulácie s materiálmi s pôvodom v jednej z krajín uvedených v článku 3, a sú splnené ostatné požiadavky tohto protokolu, za predpokladu, že v krajine pôvodu sa vydalo osvedčenie EUR-MED alebo vyhlásenie o pôvode EUR-MED.

                     5.   Colné orgány vyvážajúcej zmluvnej strany vydávajú sprievodné osvedčenie EUR-MED vtedy, keď príslušné výrobky možno považovať za výrobky s pôvodom v EHP alebo v jednej z krajín uvedených v článku 3, s ktorými sa uplatňuje kumulácia, spĺňajú požiadavky tohto protokolu a:

                           —

                           uplatnila sa kumulácia s materiálmi s pôvodom v jednej z krajín uvedených v článku 3 ods. 2, alebo

                           —

                           výrobky sa môžu použiť ako materiál v rámci kumulácie na výrobu výrobkov určených na vývoz do jednej z krajín uvedených v článku 3 ods. 2, alebo

                           —

                           výrobky je možné opätovne vyviezť z krajiny určenia do jednej z krajín uvedených v článku 3 ods. 2

                     6.   Sprievodné osvedčenie EUR-MED obsahuje v kolónke 7 jedno z týchto vyhlásení v angličtine:

                           —

                           ak sa pôvod získal uplatnením kumulácie s materiálmi s pôvodom v jednej alebo vo viacerých krajinách uvedených v článku 3:
                           ‚CUMULATION APPLIED WITH‘ (názov krajiny/krajín),

                           —

                           ak sa pôvod získal bez uplatnenia kumulácie s materiálmi s pôvodom v jednej alebo vo viacerých krajinách uvedených v článku 3:
                           ‚NO CUMULATION APPLIED‘.

                     7.   Colné orgány, ktoré vydávajú sprievodné osvedčenia EUR.1 alebo EUR-MED, prijmú všetky opatrenia potrebné na overenie statusu pôvodu výrobkov a splnenia všetkých ostatných požiadaviek tohto protokolu. Na tento účel majú právo požadovať akékoľvek dôkazy a vykonať akékoľvek kontroly účtovných záznamov vývozcov alebo akékoľvek iné kontroly, ktoré považujú za primerané. Takisto zabezpečia, aby boli tlačivá uvedené v odseku 2 riadne vyplnené. Skontrolujú najmä, či je priestor určený na opis výrobkov vyplnený tak, aby sa vylúčila možnosť dodatočného neoprávneného doplnenia údajov.
               8.   Dátum vydania sprievodného osvedčenia EUR.1 alebo EUR-MED sa uvádza v kolónke 11 osvedčenia.
               9.   Sprievodné osvedčenie EUR.1 alebo EUR-MED vydávajú colné orgány a poskytnú ich vývozcovi, len čo sa samotný vývoz uskutoční alebo zabezpečí.
               Článok 17
               Sprievodné osvedčenia EUR.1 alebo EUR-MED vydané dodatočne
               1.   Bez ohľadu na článok 16 ods. 9 je možné výnimočne vydať sprievodné osvedčenie EUR.1 alebo EUR-MED po uskutočnení vývozu výrobkov, na ktoré sa osvedčenie vzťahuje, ak:

                           a)

                           v čase vývozu nebolo vydané z dôvodu chýb, neúmyselného opomenutia alebo mimoriadnych okolností;
                           alebo

                           b)

                           colným orgánom sa uspokojivo preukázalo, že sprievodné osvedčenie EUR.1 alebo EUR-MED bolo vydané, ale nebolo pri dovoze z technických dôvodov prijaté.

                     2.   Bez ohľadu na článok 16 ods. 9 je možné vydať sprievodné osvedčenie EUR-MED po vývoze výrobkov, na ktoré sa vzťahuje a na ktoré bolo vydané sprievodné osvedčenie EUR.1 v čase vývozu, za predpokladu, že sa colným orgánom uspokojivo preukáže splnenie podmienok uvedených v článku 16 ods. 5
               3.   Na účely vykonávania odsekov 1 a 2 vývozca musí vo svojej žiadosti uviesť miesto a dátum vývozu výrobkov, na ktoré sa vzťahuje sprievodné osvedčenie EUR.1 alebo EUR-MED, ako aj dôvody svojej žiadosti.
               4.   Colné orgány môžu vydať sprievodné osvedčenie EUR.1 alebo EUR-MED dodatočne iba po tom, ako overia, že informácie uvedené v žiadosti vývozcu sú zhodné s informáciami v príslušnom spise.
               5.   Sprievodné osvedčenia EUR.1 alebo EUR-MED vydané dodatočne obsahujú toto označenie v angličtine:

                           ‚ISSUED RETROSPECTIVELY‘.

                     Sprievodné osvedčenia EUR-MED vydané dodatočne podľa odseku 2 obsahujú toto označenie v angličtine:

                           ‚ISSUED RETROSPECTIVELY (Original EUR.1 No )‘ (dátum a miesto vydania).

                     6.   Označenie uvedené v odseku 5 sa uvedie v kolónke 7 sprievodného osvedčenia EUR.1 alebo EUR-MED.
               Článok 18
               Vydávanie duplikátu sprievodného osvedčenia EUR.1 alebo EUR-MED
               1.   V prípade krádeže, straty alebo zničenia sprievodného osvedčenia EUR.1 alebo EUR-MED môže vývozca požiadať colné orgány, ktoré ho vydali, o duplikát vyhotovený na základe vývozných dokladov, ktoré majú k dispozícii.
               2.   Takto vydaný duplikát musí obsahovať toto slovo v angličtine:

                           ‚DUPLICATE‘.

                     3.   Označenie uvedené v odseku 2 sa uvedie v kolónke 7 sprievodného osvedčenia EUR.1 alebo EUR-MED.
               4.   Duplikát, na ktorom sa uvedie dátum vydania originálu sprievodného osvedčenia EUR.1 alebo EUR-MED, je platný od uvedeného dátumu.
               Článok 19
               Vydávanie sprievodných osvedčení EUR.1 alebo EUR-MED na základe skôr vydaného alebo vystaveného dôkazu o pôvode
               Ak sú pôvodné výrobky pod dohľadom colných orgánov zmluvných strán, je možné nahradiť originál dôkazu o pôvode jedným alebo viacerými sprievodnými osvedčeniami EUR.1 alebo EUR-MED na účely zaslania všetkých alebo niektorých z týchto výrobkov aj na iné miesto v rámci EHP. Náhradné sprievodné osvedčenia EUR.1 alebo EUR-MED vydáva colný úrad, pod ktorého dohľadom sa výrobky nachádzajú.
               Článok 20
               Oddelené účtovníctvo
               1.   Ak v spojitosti s oddeleným skladovaním zásob materiálov s pôvodom a nepôvodných materiálov, ktoré sú rovnaké a zameniteľné, vznikajú značné náklady alebo praktické ťažkosti, colné orgány môžu na písomnú žiadosť dotknutých osôb povoliť, aby sa pri spravovaní týchto zásob používala metóda takzvaného ‚oddeleného účtovníctva‘ (ďalej len ‚metóda‘).
               2.   Táto metóda musí byť schopná zabezpečiť, že v určitom referenčnom období množstvo získaných výrobkov, ktoré možno považovať za ‚výrobky s pôvodom‘, zodpovedá množstvu výrobkov, ktoré by sa získalo pri fyzickom oddelení zásob.
               3.   Colné orgány môžu podmieniť udelenie povolenia podľa odseku 1 podmienkami, ktoré považujú za účelné.
               4.   Táto metóda sa uplatňuje a jej uplatňovanie sa zaznamenáva na základe všeobecných účtovných zásad platných v krajine, v ktorej bol výrobok vyrobený.
               5.   Používateľ metódy môže v súvislosti s množstvom výrobkov, ktoré možno považovať za pôvodné, požiadať o dôkazy o pôvode, prípadne takéto dôkazy vystaviť. Na požiadanie colných orgánov držiteľ poskytne prehľad o spôsobe spravovania uvedeného množstva výrobkov.
               6.   Colné orgány monitorujú používanie povolenia a môžu ho odobrať kedykoľvek, keď držiteľ toto povolenie použije nesprávnym spôsobom alebo neplní iné podmienky uvedené v tomto protokole.
               Článok 21
               Podmienky na vyhotovenie vyhlásenia o pôvode alebo vyhlásenia o pôvode EUR-MED
               1.   Vyhlásenie o pôvode alebo vyhlásenie o pôvode EUR-MED uvedené v článku 15 ods. 1 písm. c) môže vyhotoviť:

                           a)

                           schválený vývozca v zmysle článku 22;
                           alebo

                           b)

                           vývozca akejkoľvek zásielky pozostávajúcej z jedného alebo viacerých balení, ktoré obsahujú výrobky s pôvodom, ktorých celková hodnota nepresahuje 6 000 EUR.

                     2.   Bez toho, aby bol dotknutý odsek 3, vyhlásenie o pôvode sa môže vyhotoviť v týchto prípadoch:

                           —

                           ak príslušné výrobky možno považovať za výrobky s pôvodom v EHP alebo v jednej z krajín uvedených v článku 3 ods. 1, s ktorými sa uplatňuje kumulácia, bez uplatnenia kumulácie s materiálmi s pôvodom v jednej z krajín uvedených v článku 3 ods. 2, a sú splnené ostatné požiadavky tohto protokolu;

                           —

                           ak príslušné výrobky možno považovať za výrobky s pôvodom v jednej z krajín uvedených v článku 3 ods. 2, s ktorými sa uplatňuje kumulácia, bez uplatnenia kumulácie s materiálmi s pôvodom v jednej z krajín uvedených v článku 3, a sú splnené ostatné požiadavky tohto protokolu, za predpokladu, že v krajine pôvodu sa vydalo osvedčenie EUR-MED alebo vyhlásenie o pôvode EUR-MED;

                     3.   Vyhlásenie o pôvode EUR-MED možno vystaviť, ak príslušné výrobky možno považovať za výrobky s pôvodom v EHP alebo v jednej z krajín uvedených v článku 3, s ktorými sa uplatňuje kumulácia, ak sú splnené požiadavky tohto dohovoru a:

                           —

                           uplatnila sa kumulácia s materiálmi s pôvodom v jednej z krajín uvedených v článku 3 ods. 2, alebo

                           —

                           výrobky sa môžu použiť ako materiál v rámci kumulácie na výrobu výrobkov určených na vývoz do jednej z krajín uvedených v článku 3 ods. 2,
                           alebo

                           —

                           výrobky je možné opätovne vyviezť z krajiny určenia do jednej z krajín uvedených v článku 3 ods. 2

                     4.   Vyhlásenie o pôvode EUR-MED obsahuje jedno z týchto vyhlásení v angličtine:

                           —

                           ak sa pôvod získal uplatnením kumulácie s materiálmi s pôvodom v jednej alebo vo viacerých krajinách uvedených v článku 3:
                           ‚CUMULATION APPLIED WITH‘ (názov krajiny/krajín),

                           —

                           ak sa pôvod získal bez uplatnenia kumulácie s materiálmi s pôvodom v jednej alebo vo viacerých krajinách uvedených v článku 3:
                           ‚NO CUMULATION APPLIED‘.

                     5.   Vývozca, ktorý vystaví vyhlásenie o pôvode alebo vyhlásenie o pôvode EUR-MED, je povinný kedykoľvek na žiadosť colných orgánov vyvážajúcej krajiny predložiť všetky potrebné doklady preukazujúce pôvod príslušných výrobkov, ako aj splnenie ostatných požiadaviek tohto protokolu.
               6.   Vývozca vyhotovuje vyhlásenie o pôvode alebo vyhlásenie o pôvode EUR-MED na písacom stroji, odtlačkom pečiatky alebo tlačou na faktúre, dodacom liste alebo inom obchodnom doklade, ktorého znenie sa nachádza v prílohách IVa a IVb, v jednej z jazykových znení stanovených v týchto prílohách v súlade s ustanoveniami vnútroštátnych právnych predpisov vyvážajúcej krajiny. Ak je vyhlásenie písané rukou, musí sa použiť atramentové pero a písať paličkovým písmom.
               7.   Vývozca musí vyhlásenia o pôvode a vyhlásenia o pôvode EUR-MED vlastnoručne podpísať. Od schváleného vývozcu sa však v zmysle článku 22 nežiada podpis takýchto vyhlásení, ak poskytne colným orgánom vyvážajúcej krajiny písomný záväzok, že prijíma plnú zodpovednosť za akékoľvek vyhlásenie o pôvode, ktoré ho identifikuje, akoby ho vlastnoručne podpísal.
               8.   Vývozca môže vyhlásenie o pôvode alebo vyhlásenie o pôvode EUR-MED vyhotoviť pri vývoze výrobkov, na ktoré sa vzťahuje, alebo po ich vývoze pod podmienkou, že ho predloží v dovážajúcej krajine najneskôr do dvoch rokov po dovoze dotknutých výrobkov.
               Článok 22
               Schválený vývozca
               1.   Colné orgány vyvážajúcej krajiny môžu oprávniť každého vývozcu (ďalej len ‚schválený vývozca‘), ktorý často uskutočňuje prepravu výrobkov podľa ustanovení dohody, aby vyhotovil vyhlásenia o pôvode alebo vyhlásenia o pôvode EUR-MED bez ohľadu na hodnotu príslušných výrobkov. Vývozca, ktorý sa žiada o takéto povolenie, poskytne colným orgánom všetky uspokojivé záruky potrebné na overenie statusu pôvodu výrobkov, ako aj splnenia ostatných podmienok tohto protokolu.
               2.   Colné orgány môžu udelenie statusu schváleného vývozcu podmieniť akýmikoľvek podmienkami, ktoré považujú za náležité.
               3.   Colné orgány pridelia schválenému vývozcovi číslo colného povolenia, ktoré sa uvádza vo vyhlásení o pôvode alebo vo vyhlásení o pôvode EUR-MED.
               4.   Colné orgány monitorujú, ako schválený vývozca povolenie používa.
               5.   Colné orgány môžu povolenie kedykoľvek odňať. Urobia tak, ak schválený vývozca už neposkytuje záruky uvedené v odseku 1, nespĺňa podmienky uvedené v odseku 2 alebo inak nesprávne používa povolenie.
               Článok 23
               Platnosť dôkazu o pôvode
               1.   Dôkaz o pôvode je platný štyri mesiace od dátumu jeho vydania vo vyvážajúcej krajine a v uvedenej lehote sa predloží colným orgánom dovážajúcej krajiny.
               2.   Dôkazy o pôvode, ktoré sa predložia colným orgánom dovážajúcej krajiny po uplynutí lehoty na ich predloženie uvedenej v odseku 1, môžu byť prijaté na účely uplatnenia preferenčného zaobchádzania, ak príčinou nepredloženia týchto dokladov v stanovenej lehote sú výnimočné okolnosti.
               3.   V ostatných prípadoch oneskoreného predloženia môžu colné orgány dovážajúcej krajiny prijať dôkazy o pôvode, ak im boli výrobky predložené pred uplynutím uvedenej lehoty.
               Článok 24
               Predkladanie dôkazu o pôvode
               Dôkazy o pôvode sa colným orgánom dovážajúcej krajiny predkladajú v súlade s postupmi, ktoré sa uplatňujú v danej krajine. Uvedené orgány môžu vyžadovať preklad dôkazu o pôvode a takisto môžu vyžadovať, aby dovozca k dovoznému vyhláseniu priložil vyhlásenie v tom zmysle, že výrobky spĺňajú podmienky, ktoré sa vyžadujú na účely vykonávania dohody.
               Článok 25
               Dovoz po častiach
               Ak sa na žiadosť dovozcu a za podmienok ustanovených colnými orgánmi dovážajúcej krajiny rozobrané alebo nezložené výrobky v zmysle všeobecného pravidla 2 písm. a) harmonizovaného systému, ktoré patria do tried XVI a XVII alebo položiek 7308 a 9406 harmonizovaného systému, dovážajú po častiach, colným orgánom sa pri takýchto výrobkoch predloží jeden dôkaz o pôvode pri dovoze prvej časti.
               Článok 26
               Oslobodenie od povinnosti predložiť dôkaz o pôvode
               1.   Výrobky, ktoré súkromné osoby zasielajú súkromným osobám ako malé balíky alebo ktoré tvoria súčasť osobnej batožiny cestujúcich, sa považujú za pôvodné výrobky bez toho, aby sa predložil dôkaz o pôvode, vtedy, ak tieto výrobky nie sú dovážané na obchodné účely, boli vyhlásené za výrobky spĺňajúce požiadavky tohto protokolu a o pravdivosti tohto vyhlásenia neexistujú žiadne pochybnosti. V prípade výrobkov zasielaných poštou môže byť toto vyhlásenie uvedené na colnom vyhlásení CN22/CN23 alebo na osobitnom liste papiera, ktorý sa k nemu pripojí.
               2.   Príležitostný dovoz, ktorý pozostáva len z výrobkov na osobnú potrebu príjemcov alebo cestujúcich a ich rodinných príslušníkov, sa nepovažuje za dovoz na obchodné účely, ak je z povahy a množstva výrobkov zrejmé, že sa nedovážajú na obchodný účel.
               3.   Okrem toho celková hodnota týchto výrobkov nesmie presiahnuť 500 EUR v prípade malých zásielok alebo 1 200 EUR v prípade, že výrobky tvoria súčasť osobnej batožiny cestujúcich.
               Článok 27
               Vyhlásenie dodávateľa
               1.   Ak jedna zo zmluvných strán vydá sprievodné osvedčenie EUR.1 alebo vyhotoví vyhlásenie o pôvode na výrobky s pôvodom, pri ktorých výrobe sa použil tovar pochádzajúci z druhých zmluvných strán, na ktorých sa v EHP vykonalo opracovanie alebo spracovanie, bez toho, aby získal status preferenčného pôvodu, zohľadní sa vyhlásenie dodávateľa o tomto tovare v súlade s týmto článkom.
               2.   Vyhlásenie dodávateľa uvedené v odseku 1 slúži ako dôkaz opracovania alebo spracovania, ktoré sa vykonalo na predmetnom tovare v EHP na účely určenia toho, či výrobky, pri ktorých výrobe sa tento tovar použil, sa môžu považovať za výrobky s pôvodom v EHP a či spĺňajú ostatné požiadavky tohto protokolu.
               3.   Dodávateľ vyhotoví samostatné vyhlásenie dodávateľa s výnimkou prípadov uvedených v odseku 4 na každú zásielku tovaru, a to vo forme ustanovenej v prílohe V, na liste papiera pripojenom k faktúre, dodaciemu listu alebo inému obchodnému dokladu, ktorý dostatočne podrobne opisuje príslušný tovar, tak aby ho bolo možné identifikovať.
               4.   Ak dodávateľ pravidelne dodáva určitému zákazníkovi tovar, na ktorom sa vykonáva opracovanie alebo spracovanie v EHP a očakáva sa, že tento stav pretrvá dlhšie obdobie, môže predložiť jediné vyhlásenie dodávateľa, ktoré sa vzťahuje aj na budúce zásielky tohto tovaru, ďalej uvádzané ako ‚dlhodobé vyhlásenie dodávateľa‘.
               Dlhodobé vyhlásenie dodávateľa môže byť obvykle platné maximálne jeden rok od dátumu vyhotovenia vyhlásenia. Colné orgány krajiny, v ktorej sa vyhlásenie vyhotovilo, stanovia podmienky, pri ktorých je možné povoliť dlhšiu dobu platnosti.
               Dodávateľ vyhotoví dlhodobé vyhlásenie dodávateľa vo forme stanovenej v prílohe VI a opíše predmetný tovar dostatočne podrobne na to, aby ho bolo možné identifikovať. Príslušnému zákazníkovi sa toto vyhlásenie poskytne predtým, ako sa mu dodá prvá zásielka tovaru, na ktoré sa toto vyhlásenie vzťahuje, alebo spolu s prvou zásielkou.
               Dodávateľ bezodkladne informuje svojho zákazníka, ak dlhodobé vyhlásenie dodávateľa už nie je platné pre dodávaný tovar.
               5.   Vyhlásenie dodávateľa uvedené v odsekoch 3 a 4 sa vyhotoví na písacom stroji alebo vytlačí v jednom z jazykov, v ktorých je vyhotovená dohoda, v súlade s vnútroštátnymi právnymi predpismi krajiny, v ktorej je vyhlásenie vyhotovené, a musí byť vlastnoručne podpísané dodávateľom. Vyhlásenie môže byť napísané aj rukou; v takom prípade musí byť napísané atramentovým perom a paličkovým písmom.
               6.   Dodávateľ, ktorý vyhotovuje vyhlásenie, musí byť kedykoľvek pripravený predložiť na žiadosť colných orgánov krajiny, v ktorej sa vyhotovuje vyhlásenie, všetky príslušné doklady preukazujúce správnosť informácií uvedených v tomto vyhlásení.
               Článok 28
               Podporné doklady
               Dokladmi uvedenými v článku 16 ods. 3, článku 21 ods. 5 a článku 27 ods. 6, ktorými sa preukazuje, že výrobky uvedené v sprievodnom osvedčení EUR.1 alebo EUR-MED, alebo vo vyhlásení o pôvode, alebo vo vyhlásení o pôvode EUR-MED, sa môžu považovať za výrobky s pôvodom v EHP alebo v jednej z krajín uvedených v článku 3, že spĺňajú ostatné požiadavky tohto protokolu a že informácie uvedené vo vyhlásení dodávateľa sú správne, môžu byť okrem iného:

                           a)

                           priame dôkazy o činnostiach, ktoré vývozca alebo dodávateľ vykonáva pri získavaní predmetného tovaru, obsiahnuté napríklad v jeho účtoch alebo vo vnútropodnikovom účtovníctve;

                           b)

                           doklady preukazujúce status pôvodu použitých materiálov, vydané alebo vystavené v príslušnej zmluvnej strane, kde sa takéto doklady používajú v súlade s vnútroštátnym právom;

                           c)

                           doklady preukazujúce opracovanie alebo spracovanie materiálov v EHP, vydané alebo vyhotovené v príslušnej zmluvnej strane, kde sa takéto doklady používajú v súlade s vnútroštátnym právom;

                           d)

                           sprievodné osvedčenia EUR.1 alebo EUR-MED alebo vyhlásenia o pôvode, alebo vyhlásenia o pôvode EUR-MED, preukazujúce status pôvodu použitých materiálov, vydané alebo vyhotovené v zmluvnej strane v súlade s týmto protokolom alebo v jednej z krajín uvedených v článku 3 v súlade s pravidlami pôvodu, ktoré sú zhodné s pravidlami tohto protokolu;

                           e)

                           vyhlásenia dodávateľa, ktoré preukazujú opracovanie alebo spracovanie použitých materiálov v EHP a ktoré boli vyhotovené v zmluvných stranách v súlade s týmto protokolom;

                           f)

                           náležité dôkazy týkajúce sa opracovania alebo spracovania vykonaného mimo EHP na základe článku 11, ktoré dokazujú, že boli splnené požiadavky uvedeného článku.

                     Článok 29
               Uchovávanie dôkazu o pôvode, vyhlásení dodávateľa a podporných dokladov
               1.   Vývozca, ktorý žiada o vydanie sprievodného osvedčenia EUR.1 alebo EUR-MED, uchováva doklady uvedené v článku 16 ods. 3 aspoň tri roky.
               2.   Vývozca, ktorý vyhotovuje vyhlásenie o pôvode alebo vyhlásenie o pôvode EUR-MED, uchováva kópiu tohto vyhlásenia na faktúre, ako aj doklady uvedené v článku 21 ods. 5 aspoň tri roky.
               3.   Dodávateľ, ktorý vyhotoví vyhlásenie dodávateľa, uchováva kópiu tohto vyhlásenia a faktúry, dodacích listov alebo iných obchodných dokladov, ku ktorým je toto vyhlásenie pripojené, ako aj doklady uvedené v článku 27 ods. 6 aspoň tri roky.
               Dodávateľ, ktorý vyhotoví dlhodobé vyhlásenie dodávateľa, uchováva kópiu tohto vyhlásenia a všetkých faktúr, dodacích listov alebo iných obchodných dokladov týkajúcich sa tovaru, na ktorý sa vzťahuje takéto vyhlásenie zaslané príslušnému zákazníkovi, ako aj doklady uvedené v článku 27 ods. 6 aspoň tri roky. Toto obdobie začína plynúť od skončenia platnosti dlhodobého vyhlásenia dodávateľa.
               4.   Colné orgány vyvážajúcej krajiny, ktoré vydávajú sprievodné osvedčenie EUR.1 alebo EUR-MED, uchovávajú tlačivo žiadosti uvedené v článku 16 ods. 2 aspoň tri roky.
               5.   Colné orgány dovážajúcej krajiny uchovávajú sprievodné osvedčenia EUR.1 a EUR-MED a vyhlásenia o pôvode a vyhlásenia o pôvode EUR-MED, ktoré im boli predložené, aspoň tri roky.
               Článok 30
               Nezrovnalosti a formálne chyby
               1.   Zistenie drobných nezrovnalostí medzi vyhláseniami v dôkaze o pôvode a vyhláseniami v dokladoch predložených colnému úradu na účely vybavenia formalít pri dovážaných výrobkoch nezbavuje dôkaz o pôvode ipso facto platnosti, ak sa riadne preukáže, že sa tento doklad vzťahuje na predložené výrobky.
               2.   Zjavné formálne chyby, ako napr. preklepy v dôkaze o pôvode, by nemali byť dôvodom jeho odmietnutia, ak nevzbudzujú pochybnosti o správnosti vyhlásení uvedených v tomto doklade.
               Článok 31
               Sumy vyjadrené v eurách
               1.   Na uplatnenie ustanovení článku 21 ods. 1 písm. b) a článku 26 ods. 3 v prípadoch, keď sú výrobky fakturované v inej mene ako euro, sumy v národných menách členských štátov Európskej únie a krajín uvedených v článku 3, zodpovedajúce sumám vyjadreným v eurách, určí raz ročne každá z príslušných krajín.
               2.   Na zásielku sa vzťahujú výhody podľa ustanovení článku 21 ods. 1 písm. b) alebo článku 26 ods. 3 s odkazom na menu, v ktorej je vyhotovená faktúra, podľa sumy stanovenej príslušnou krajinou.
               3.   V každej národnej mene sa používajú sumy, ktoré sú prepočtom súm vyjadrených v eurách podľa prepočítacieho kurzu danej meny a eura platného v prvý pracovný deň mesiaca októbra. Tieto sumy sa oznamujú Európskej komisii do 15. októbra a uplatňujú sa od 1. januára nasledujúceho roka. Európska komisia oznamuje príslušné sumy všetkým dotknutým krajinám.
               4.   Krajina môže sumu, ktorá je výsledkom prepočtu sumy vyjadrenej v eurách na jej národnú menu, zaokrúhliť nahor alebo nadol. Zaokrúhlená suma sa nesmie odlišovať od sumy, ktorá je výsledkom prepočtu, o viac ako 5 %. Krajina si môže zachovať nezmenený ekvivalent sumy vyjadrený v národnej mene k sume vyjadrenej v eurách, ak v čase ročnej úpravy podľa odseku 3 prepočítané sumy v národnej mene pred zaokrúhlením nie sú vyššie o viac ako 15 %. Ekvivalent v národnej mene je možné ponechať nezmenený, ak by výsledkom prepočtu bolo zníženie hodnoty ekvivalentu.
               5.   Sumy vyjadrené v eurách preskúmava Spoločný výbor EHP na žiadosť ktorejkoľvek zo zmluvných strán. Spoločný výbor pri tomto preskúmaní zváži potrebu zachovania účinku príslušných limitov v praxi. Na tento účel môže prijať rozhodnutie o úprave súm vyjadrených v eurách.
               HLAVA VI

                  ÚPRAVA ADMINISTRATÍVNEJ SPOLUPRÁCE

               Článok 32
               Administratívna spolupráca
               1.   Colné orgány zmluvných strán si prostredníctvom Európskej komisie navzájom poskytnú vzory odtlačkov pečiatok, ktoré ich colné orgány používajú pri vydávaní sprievodných osvedčení EUR.1 a EUR-MED, a adresy colných orgánov zodpovedných za overovanie týchto osvedčení, vyhlásení o pôvode, vyhlásení o pôvode EUR-MED alebo vyhlásení dodávateľa.
               2.   S cieľom zabezpečiť správne uplatňovanie tohto protokolu zmluvné strany pri kontrole pravosti sprievodných osvedčení EUR.1 a EUR-MED, vyhlásení o pôvode alebo vyhlásení o pôvode EUR-MED, vyhlásení dodávateľa a kontrole správnosti údajov uvedených v týchto dokumentoch vzájomne spolupracujú prostredníctvom príslušných colných správ.
               Článok 33
               Overovanie dôkazov o pôvode
               1.   Následné overovania dôkazov o pôvode sa vykonávajú náhodne alebo kedykoľvek, ak majú colné orgány dovážajúcej krajiny opodstatnené pochybnosti o pravosti týchto dokladov, pôvode predmetných výrobkov alebo spĺňaní ostatných požiadaviek tohto protokolu.
               2.   Colné orgány dovážajúcej krajiny na účely vykonávania odseku 1 vrátia sprievodné osvedčenie EUR.1 alebo EUR-MED a faktúru, ak bola predložená, vyhlásenie o pôvode alebo vyhlásenie o pôvode EUR-MED, alebo kópie týchto dokladov colným orgánom vyvážajúcej krajiny, pričom v prípade potreby uvedú dôvody žiadosti o overenie týchto dokladov. Spolu so žiadosťou o overenie zasielajú všetky získané doklady a informácie, na ktorých základe sa dá usúdiť, že informácie uvedené v dôkaze o pôvode sú nesprávne.
               3.   Overenie vykonávajú colné orgány vyvážajúcej krajiny. Na tento účel majú právo požadovať akékoľvek dôkazy a vykonať akékoľvek kontroly účtovných záznamov vývozcov alebo akékoľvek iné kontroly, ktoré považujú za primerané.
               4.   Ak sa colné orgány dovážajúcej krajiny rozhodnú pozastaviť uplatňovanie preferenčného zaobchádzania v prípade dotknutých výrobkov počas čakania na výsledky overenia, dovozcovi ponúknu prepustenie výrobkov za predpokladu splnenia predbežných opatrení, ktoré sa považujú za nevyhnutné.
               5.   Colným orgánom, ktoré požiadali o overenie, sa jeho výsledky oznámia čo najskôr. Z výsledkov musí byť zrejmé, či sú doklady pravé, či možno výrobky v nich uvedené pokladať za výrobky s pôvodom v EHP alebo v jednej z krajín uvedených v článku 3 a či sú splnené ostatné požiadavky podľa tohto protokolu.
               6.   Ak v prípadoch opodstatnených pochybností nedostanú colné orgány žiadajúcej krajiny v lehote 10 mesiacov odo dňa doručenia žiadosti o overenie odpoveď alebo ak táto odpoveď neobsahuje dostatočné informácie na určenie pravosti príslušného dokladu alebo skutočného pôvodu výrobkov, žiadajúce colné orgány nepriznajú nárok na preferenčné zaobchádzanie okrem prípadov s výnimočnými okolnosťami.
               Článok 34
               Overovanie vyhlásení dodávateľa
               1.   Dodatočné overovanie vyhlásení dodávateľa alebo dlhodobých vyhlásení dodávateľa sa môže vykonávať náhodne alebo kedykoľvek, keď colné orgány krajiny, v ktorej sa tieto vyhlásenia brali do úvahy pri vydávaní sprievodného osvedčenia EUR.1 alebo EUR-MED alebo pri vyhotovovaní vyhlásenia o pôvode alebo vyhlásenia o pôvode EUR-MED, majú odôvodnené pochybnosti o pravosti dokladu alebo správnosti informácií uvedených v tomto doklade.
               2.   Na účely vykonávania odseku 1 colné orgány krajiny uvedenej v odseku 1 vrátia vyhlásenie dodávateľa a faktúry, dodacie listy alebo ďalšie obchodné doklady týkajúce sa tovaru, na ktoré sa vzťahuje toto vyhlásenie, colným orgánom krajiny, v ktorej bolo vyhlásenie vyhotovené, pričom prípadne uvedú vecné alebo formálne dôvody žiadosti o overenie.
               Spolu so žiadosťou o následné overenie zašlú ako jej podklad všetky získané doklady a informácie o tom, že údaje uvedené vo vyhlásení dodávateľa sú nesprávne.
               3.   Overenie vykonávajú colné orgány krajiny, kde bolo vyhlásenie dodávateľa vyhotovené. Na tento účel majú právo požadovať akékoľvek dôkazy a vykonať akúkoľvek kontrolu účtov vývozcu alebo akúkoľvek inú kontrolu, ktorú považujú za vhodnú.
               4.   Colným orgánom, ktoré požiadali o overenie, sa jeho výsledky oznámia čo najskôr. Z týchto výsledkov musí byť zrejmé, či informácie uvedené vo vyhlásení dodávateľa sú správne, a musia im umožniť určiť, či a v akom rozsahu by sa toto vyhlásenie dodávateľa mohlo brať do úvahy pri vydávaní sprievodného osvedčenia EUR.1 alebo EUR-MED, alebo pri vyhotovení vyhlásenia o pôvode alebo vyhlásenia o pôvode EUR-MED.
               Článok 35
               Riešenie sporov
               Spory, ktoré vzniknú v súvislosti s postupmi overovania podľa článkov 33 a 34 a ktoré nie je možné vyriešiť medzi colnými orgánmi žiadajúcimi o overenie a colnými orgánmi zodpovednými za vykonanie tohto overenia, alebo ak tieto orgány vznesú otázku týkajúcu sa výkladu tohto protokolu, sa postúpia Spoločnému výboru EHP.
               Vo všetkých prípadoch sa riešenie sporov medzi dovozcom a colnými orgánmi dovážajúcej krajiny sa riadi právnymi predpismi tejto krajiny.
               Článok 36
               Sankcie
               Každej osobe, ktorá s cieľom získať preferenčné zaobchádzanie s výrobkami vyhotoví alebo nechá vyhotoviť doklad, ktorý obsahuje nesprávne informácie, sa uložia sankcie.
               Článok 37
               Slobodné pásma
               1.   Zmluvné strany prijímajú všetky opatrenia nevyhnutné na zabezpečenie toho, aby sa výrobky, s ktorými sa obchoduje, na ktoré sa vzťahuje dôkaz o pôvode a ktoré počas prepravy využívajú slobodné pásmo nachádzajúce sa na ich území, nenahradili iným tovarom a nezaobchádzalo sa s nimi inak, ako je to obvyklé na ich uchovanie v nezmenenom stave.
               2.   Odchylne od odseku 1, ak sa na výrobky s pôvodom v EHP, ktoré sa doviezli do slobodného pásma, vzťahuje dôkaz o pôvode a vykoná sa na nich ošetrenie alebo spracovanie, príslušné orgány vydajú na žiadosť vývozcu nové sprievodné osvedčenie EUR.1 alebo EUR-MED, ak toto ošetrenie alebo spracovanie je v súlade s ustanoveniami tohto protokolu.
               HLAVA VII

                  CEUTA A MELILLA

               Článok 38
               Uplatňovanie protokolu
               1.   Pojem ‚EHP‘ použitý v tomto protokole sa nevzťahuje na Ceutu a Melillu. Pojem ‚výrobky s pôvodom v EHP‘ nezahŕňa výrobky s pôvodom v Ceute a Melille.
               2.   Na účely uplatňovania protokolu 49 týkajúceho sa výrobkov s pôvodom v Ceute a Melille sa tento protokol uplatňuje mutatis mutandis s výhradou osobitných podmienok stanovených v článku 39.
               Článok 39
               Osobitné podmienky
               1.   Nasledujúce výrobky sa za predpokladu, že sa priamo prepravovali v súlade s ustanoveniami článku 12, považujú za:

                           (1)

                           výrobky s pôvodom v Ceute a Melille:

                                       a)

                                       výrobky úplne získané v Ceute a Melille;

                                       b)

                                       výrobky získané v Ceute a Melille, pri ktorých výrobe sa používajú iné výrobky ako tie, ktoré sú uvedené v písmene a), ak:

                                                   i)

                                                   uvedené výrobky boli podrobené dostatočnému opracovaniu alebo spracovaniu v zmysle článku 5
                                                   alebo ak

                                                   ii)

                                                   tieto výrobky majú pôvod v EHP za predpokladu, že boli podrobené opracovaniu alebo spracovaniu, ktoré presahuje rámec operácií uvedených v článku 6;

                           (2)

                           výrobky s pôvodom v EHP:

                                       a)

                                       výrobky úplne získané v EHP;

                                       b)

                                       výrobky získané v EHP, pri ktorých výrobe sa používajú iné výrobky ako tie, ktoré sú uvedené v písmene a), ak:

                                                   i)

                                                   uvedené výrobky boli podrobené dostatočnému opracovaniu alebo spracovaniu v zmysle článku 5
                                                   alebo ak

                                                   ii)

                                                   uvedené výrobky majú pôvod v Ceute a Melille alebo v EHP za predpokladu, že boli podrobené opracovaniu alebo spracovaniu, ktoré presahuje rámec operácií uvedených v článku 6.

                     2.   Ceuta a Melilla sa považujú za jednotné územie.
               3.   Vývozca alebo ním splnomocnený zástupca uvádza v kolónke 2 sprievodného osvedčenia EUR.1 alebo EUR-MED alebo na vyhláseniach o pôvode, alebo na vyhláseniach o pôvode EUR-MED ‚EHP‘ a ‚Ceuta a Melilla‘. Okrem toho v prípade výrobkov s pôvodom v Ceute a Melille sa ten istý údaj uvádza v kolónke 4 sprievodného osvedčenia EUR.1 alebo EUR-MED alebo na vyhláseniach o pôvode, alebo na vyhláseniach o pôvode EUR-MED.
               4.   Za vykonávanie tohto protokolu v Ceute a Melille sú zodpovedné španielske colné orgány.

               PRÍLOHA I

                  Úvodné poznámky k zoznamu v prílohe II

               Pozri prílohu I k dodatku I k Regionálnemu dohovoru o paneuro-stredomorských preferenčných pravidlách pôvodu.
               Každý odkaz na ‚tento dodatok‘ v poznámke 1 a 3.1 prílohy I k dodatku I k Regionálnemu dohovoru o paneuro-stredomorských preferenčných pravidlách pôvodu sa považuje za odkaz na ‚tento protokol‘.

               PRÍLOHA II

                  Zoznam operácií opracovania alebo spracovania, ktoré je potrebné vykonať na nepôvodných materiáloch, aby vyrobený výrobok získal status pôvodu

               Pozri prílohu II k dodatku I k Regionálnemu dohovoru o paneuro-stredomorských preferenčných pravidlách pôvodu.

               PRÍLOHA IIIa

                  Vzory sprievodného osvedčenia EUR.1 a žiadosti o sprievodné osvedčenie EUR.1

               Pozri prílohu IIIa k dodatku I k Regionálnemu dohovoru o paneuro-stredomorských preferenčných pravidlách pôvodu.

               PRÍLOHA IIIB

                  Vzory sprievodného osvedčenia EUR-MED a žiadosti o sprievodné osvedčenie EUR-MED

               Pozri prílohu IIIb k dodatku I k Regionálnemu dohovoru o paneuro-stredomorských preferenčných pravidlách pôvodu.

               PRÍLOHA IVa

                  Text vyhlásenia o pôvode

               Pozri prílohu IVa k dodatku I k Regionálnemu dohovoru o paneuro-stredomorských preferenčných pravidlách pôvodu.

               PRÍLOHA IVb

                  Text vyhlásenia o pôvode EUR-MED

               Pozri prílohu IVb k dodatku I k Regionálnemu dohovoru o paneuro-stredomorských preferenčných pravidlách pôvodu.

               PRÍLOHA V

                  Vyhlásenie dodávateľa

               Vyhlásenie dodávateľa, ktorého znenie je uvedené ďalej, musí byť vyhotovené v súlade s poznámkami pod čiarou. Poznámky však nemusia byť reprodukované.

               PRÍLOHA VI

                  Dlhodobé vyhlásenie dodávateľa

               Dlhodobé vyhlásenie dodávateľa, ktorého znenie je uvedené ďalej, musí byť vyhotovené v súlade s poznámkami pod čiarou. Poznámky však nemusia byť reprodukované.

               SPOLOČNÉ VYHLÁSENIE

                  týkajúce sa prijímania dôkazov o pôvode vydaných v rámci dohôd uvedených v článku 3 protokolu 4 pre výrobky s pôvodom v Európskej únii, na Islande alebo v Nórsku

                           1.

                           Dôkazy o pôvode vydané v rámci dohôd uvedených v článku 3 protokolu 4 pre výrobky s pôvodom v Európskej únii, na Islande alebo v Nórsku sa prijmú na účely udelenia preferenčného sadzobného zaobchádzania podľa Dohody o EHP.

                           2.

                           Takéto výrobky sa považujú za výrobky s pôvodom v EHP od momentu ich zapracovania do tam získaného výrobku. Nie je nutné, aby tieto materiály boli podrobené dostatočnému opracovaniu alebo spracovaniu.

                           3.

                           Pokiaľ sa na takéto výrobky vzťahuje Dohoda o EHP, považujú sa za výrobky s pôvodom v EHP, aj keď sú opätovne vyvezené do inej zmluvnej strany EHP.

                     SPOLOČNÉ VYHLÁSENIE

                  týkajúce sa Andorrského kniežatstva

                           1.

                           Výrobky s pôvodom v Andorrskom kniežatstve, patriace do kapitol 25 až 97 harmonizovaného systému, sa budú na Islande, v Lichtenštajnsku a Nórsku akceptovať ako výrobky s pôvodom v Európskej únii v zmysle dohody.

                           2.

                           Protokol 4 sa na účely vymedzenia statusu pôvodu uvedených výrobkov uplatňuje mutatis mutandis.

                     SPOLOČNÉ VYHLÁSENIE

                  týkajúce sa Sanmarínskej republiky

                           1.

                           Výrobky, ktoré majú pôvod v Sanmarínskej republike, sa budú na Islande, v Lichtenštajnsku a Nórsku akceptovať ako výrobky s pôvodom v Európskej únii v zmysle dohody.

                           2.

                           Protokol 4 sa na účely vymedzenia statusu pôvodu uvedených výrobkov uplatňuje mutatis mutandis.

                     SPOLOČNÉ VYHLÁSENIE

                  týkajúce sa odstúpenia zmluvnej strany od Regionálneho dohovoru o paneuro-stredomorských preferenčných pravidlách pôvodu

                           1.

                           Ak zmluvná strana EHP písomne oznámi depozitárovi Regionálneho dohovoru o paneuro-stredomorských preferenčných pravidlách pôvodu svoj zámer odstúpiť od dohovoru v zmysle jeho článku 9, odstupujúca zmluvná strana bezodkladne začne rokovania o pravidlách pôvodu so všetkými ostatnými zmluvnými stranami EHP na účely vykonávania tejto dohody.

                           2.

                           Až do nadobudnutia platnosti novo dohodnutých pravidiel pôvodu sa medzi odstupujúcou zmluvnou stranou a ostatnými zmluvnými stranami EHP uplatňujú mutatis mutandis pravidlá pôvodu obsiahnuté v dodatku I a podľa potreby aj príslušné ustanovenia dodatku II k Regionálnemu dohovoru o paneuro-stredomorských preferenčných pravidlách pôvodu, uplatniteľné v momente odstúpenia od dohovoru. Od okamihu odstúpenia od dohovoru sa však pravidlá pôvodu obsiahnuté v dodatku I, a podľa potreby aj príslušné ustanovenia dodatku II k dohovoru, vykladajú tak, aby umožňovali dvojstrannú kumuláciu výlučne medzi odstupujúcou zmluvnou stranou a ostatnými zmluvnými stranami EHP.

                     “

            (1)  Lichtenštajnské kniežatstvo má colnú úniu so Švajčiarskom a je zmluvnou stranou Dohody o Európskom hospodárskom priestore.

            (2)  Albánsko, Bosna a Hercegovina, bývalá Juhoslovanská republika Macedónsko, Čierna Hora, Srbsko a Kosovo podľa rezolúcie BR OSN 1244 (1999).

            (3)  Egypt, Izrael, Jordánsko, Libanon, Maroko, Sýria, Tunisko, Palestína (*Toto označenie nemožno vykladať ako uznanie palestínskeho štátu a nie sú ním dotknuté pozície jednotlivých členských štátov k tejto otázke).


title: Rozhodnutie Komisie z  10. októbra 2011 , ktorým sa mení a dopĺňa rozhodnutie 2007/602/ES, ktorým sa zriaďuje diskusná skupina strán zainteresovaných v oblasti zdravotníctva a ochrany spotrebiteľa

text:
               11.10.2011

               SK

               Úradný vestník Európskej únie

               C 299/6

         ROZHODNUTIE KOMISIE
   z 10. októbra 2011,
   ktorým sa mení a dopĺňa rozhodnutie 2007/602/ES, ktorým sa zriaďuje diskusná skupina strán zainteresovaných v oblasti zdravotníctva a ochrany spotrebiteľa
   2011/C 299/07
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 169,
   keďže:

               (1)

               Článkom 169 Zmluvy o fungovaní Európskej únie (ďalej len „ZFEÚ“) sa Únii ukladá úloha zabezpečiť vysokú úroveň ochrany spotrebiteľov, ako aj podporovať právo spotrebiteľov na informácie a na vytváranie združení na ochranu svojich záujmov.

               (2)

               Rozhodnutím Komisie 2007/602/ES (1) sa s účinnosťou od 10. októbra 2007 zriadila diskusná skupina strán zainteresovaných v oblasti verejného zdravia a ochrany spotrebiteľa s cieľom poskytovať Komisii poradenstvo v oblasti najlepších postupov v rámci konzultačného procesu a pomôcť jej lepšie prispôsobiť procesy zapojenia zainteresovaných strán ich potrebám v uvedených oblastiach.

               (3)

               Podľa článku 3 ods. 4 uvedeného rozhodnutia sa členovia skupiny vymenúvajú na štvorročné funkčné obdobie, ktoré nemožno obnoviť. Pri prvom menovaní (iba pri ňom) sa však polovica členov vymenuje na dvojročné funkčné obdobie, ktoré nemožno predĺžiť. Komisia stanovila pre polovicu členov kratšie funkčné obdobie, aby obmedzila narušenie spojené s nahrádzaním všetkých členov skupiny naraz.

               (4)

               Komisia vymenovala členov diskusnej skupiny zainteresovaných strán v rozhodnutí Komisie 2007/793/ES (2) a špecifikovala ich príslušné funkčné obdobie v rozhodnutí Komisie 2009/783/ES (3). Na základe uvedených rozhodnutí sa funkčné obdobie desiatich členov stanovilo na štyri roky – od 29. novembra 2007 do 29. novembra 2011 – a desať nových členov bolo vymenovaných na plné štvorročné funkčné obdobie končiace v novembri 2013.

               (5)

               Diskusná skupina zainteresovaných strán výrazne pokročila vo vypracúvaní Kódexu osvedčených postupov pri konzultáciách pre GR pre zdravie a spotrebiteľov. Obnovenie zloženia skupiny v tomto momente by narušilo tento proces a jeho kontinuitu.

               (6)

               Zo skúseností vyplýva, že v súčasnom zložení diskusnej skupiny zainteresovaných strán sa dosiahla rovnováha, pokiaľ ide o zastúpenie priemyslu, ako aj mimovládnych organizácií venujúcich sa oblastiam politiky, ktorými sa zaoberá Generálne riaditeľstvo pre zdravie a spotrebiteľov, a zároveň sa zabezpečilo široké spektrum príslušnej odbornosti a geografického rozloženia v rámci Únie, ako aj vyvážené zastúpenie mužov a žien.

               (7)

               Preto je vhodné zachovať súčasné zloženie diskusnej skupiny zainteresovaných strán do novembra roku 2013, keď sa skončí jej funkčné obdobie,

         ROZHODLA TAKTO:
   Článok 1
   Rozhodnutie 2007/602/ES sa mení a dopĺňa takto:

               1.

               Článok 3 ods. 4 sa nahrádza takto:
               „4.   Vymenovaní členovia zostávajú vo funkcii do 2. novembra 2013.“

               2.

               Článok 3 ods. 5 sa nahrádza takto:
               „5.   Členov, ktorí už nie sú schopní efektívne prispievať k rokovaniam skupiny, ktorí sa vzdali funkcie alebo ktorí nedodržiavajú podmienky stanovené v odseku 3 tohto článku alebo v článku 339 ZFEÚ, môže Komisia nahradiť.“

               3.

               Článok 3 ods. 7 sa nahrádza takto:
               „7.   Mená členov vymenovaných osobne sa uvádzajú v prílohe k tomuto rozhodnutiu. Mená členov sa zhromaždia, spracujú a uverejnia v súlade s nariadením (ES) č. 45/2001.“

         Článok 2
   Príloha k tomuto rozhodnutiu, v ktorej sa uvádzajú členovia diskusnej skupiny zainteresovaných strán, sa vkladá ako príloha k rozhodnutiu 2007/602/ES.
   Článok 3
   Toto rozhodnutie nadobúda účinnosť 2. novembra 2011.

      V Bruseli 10. októbra 2011

            Za Komisiu

         John DALLI

            člen Komisie

      (1)  Ú. v. EÚ L 234, 6.9.2007, s. 13.

      (2)  Ú. v. EÚ L 320, 6.12.2007, s. 33.

      (3)  Ú. v. EÚ L 279, 24.10.2009, s. 6.

      PRÍLOHA
      Diskusná skupina zainteresovaných strán sa skladá z týchto členov:

                  BAX Willemien

                  BERTELETTI KEMP Florence

                  CEPONYTE Zita

                  CZIMBALMOS Ágnes

                  GALLANI Barbara

                  GOUVEIA Rodrigo

                  GRUNER Bernd

                  HERVE Maryse

                  KETTLITZ Beate

                  KOSINSKA Monika

                  KUTIN Breda

                  LOGSTRUP Susanne

                  RODRIGUEZ Nathalie

                  ROSS Melody

                  SHEPPARD Philip

                  TIDDENS-ENGWIRDA Lisette

                  VAN TICHELEN Sonja

                  VINCENTEN Joanne

                  VON ESSEN Garlich


title: 2011/386/EÚ: Rozhodnutie Európskej rady z  24. júna 2011 , ktorým sa vymenúva prezident Európskej centrálnej banky

text:
               1.7.2011

               SK

               Úradný vestník Európskej únie

               L 173/8

         ROZHODNUTIE EURÓPSKEJ RADY
   z 24. júna 2011,
   ktorým sa vymenúva prezident Európskej centrálnej banky
   (2011/386/EÚ)
   EURÓPSKA RADA,
   so zreteľom na Zmluvu o fungovaní Európskej únie, a najmä na jej článok 283 ods. 2,
   so zreteľom na Protokol o štatúte Európskeho systému centrálnych bánk a Európskej centrálnej banky, a najmä na jeho článok 11.2,
   so zreteľom na odporúčanie Rady Európskej únie (1),
   so zreteľom na stanovisko Európskeho parlamentu (2),
   so zreteľom na stanovisko Rady guvernérov Európskej centrálnej banky (3),
   keďže:

               (1)

               Funkčné obdobie prezidenta Európskej centrálnej banky pána Jeana-Clauda TRICHETA, ktorý bol do svojej funkcie vymenovaný rozhodnutím zo 16. októbra 2003 (4), sa končí 31. októbra 2011 a je preto potrebné vymenovať nového prezidenta Európskej centrálnej banky.

               (2)

               Európska rada si želá vymenovať pána Maria DRAGHIHO, ktorý podľa jej názoru spĺňa všetky podmienky ustanovené v článku 283 ods. 2 zmluvy,

         PRIJALA TOTO ROZHODNUTIE:
   Článok 1
   Pán Mario DRAGHI sa týmto vymenúva za prezidenta Európskej centrálnej banky na funkčné obdobie ôsmich rokov od 1. novembra 2011.
   Článok 2
   Toto rozhodnutie sa uverejní v Úradnom vestníku Európskej únie.

   Článok 3
   Toto rozhodnutie nadobúda účinnosť dňom jeho prijatia.

      V Bruseli 24. júna 2011

            Za Európsku radu

            predseda

         H. VAN ROMPUY

      (1)  Ú. v. EÚ L 150, 9.6.2011, s. 8.

      (2)  Stanovisko z 23. júna 2011 (zatiaľ neuverejnené v úradnom vestníku).

      (3)  Ú. v. EÚ C 182, 23.6.2011, s. 6.

      (4)  Jednomyseľné rozhodnutie vlád členských štátov, ktoré ako svoju menu používajú euro, prijaté na najvyššej štátnej alebo vládnej úrovni zo 16. októbra 2003 o vymenovaní prezidenta Európskej centrálnej banky (Ú. v. EÚ L 277, 28.10.2003, s. 16).


title: Rozhodnutie Rady (EÚ) 2016/1709 z 20. septembra 2016, ktorým sa vymenúva člen Výboru regiónov navrhnutý Portugalskou republikou

text:
               23.9.2016

               SK

               Úradný vestník Európskej únie

               L 257/16

         ROZHODNUTIE RADY (EÚ) 2016/1709
   z 20. septembra 2016,
   ktorým sa vymenúva člen Výboru regiónov navrhnutý Portugalskou republikou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh portugalskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčného obdobia pána Josého Luísa PEREIRU CARNEIRA sa uvoľnilo jedno miesto člena,

         PRIJALA TOTO ROZHODNUTIE:
   Článok 1
   Na zvyšný čas súčasného funkčného obdobia, ktoré trvá do 25. januára 2020, sa za člena Výboru regiónov vymenúva:

               —

               pán Luís Miguel DA SILVA MENDONÇA ALVES, Presidente da Câmara de Caminha.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 20. septembra 2016

            Za Radu

            predseda

         I. KORČOK

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).